Springs-gruwelhuis: Vriendin sê pa ‘het verander’‘n Vriendin van die pa praat op voorwaarde van anonimiteit nadat die vonnisuitspraak gelewer is. Foto: Maroela Media ŉ Vriendin van die sogenaamde Springs-monster wat Woensdag in die hooggeregshof in Pretoria gevonnis is, sê sy glo hy is nie dieselfde mens as wat hy was toe hy in 2014 in hegtenis geneem is nie. “Ek glo hy het verander. Hy het in verskeie kommunikasie erken wat hy gedoen het, hy het erken dit is nie aanvaarbaar nie. Hy het van ŉ groot man na ŉ krimp-man gegaan. Hy het in hierdie hof verskeie kere gehuil wanneer hy gehoor het wat sy kinders sê.” Die vriendin het ná afloop van die vonnisverrigtinge op voorwaarde van anonimiteit met verslaggewers gepraat. Die man is oomblikke vantevore tot 35 jaar effektiewe tronkstraf gevonnis op aanklagte van onder meer poging tot moord, verkragting, kindermishandeling, kinderverwaarlosing en dwelmhandel. Sy eksvrou is ŉ vonnis van vyf jaar tronkstraf opgelê wat in geheel vir vyf jaar opgeskort is. Die aanklagte hou verband met die ouerpaar se vyf kinders wat jare lank in ŉ huis in Springs aangehou, aangerand, verwaarloos en gemartel is. Die ma is vroeër skuldig bevind op vyf aanklagte van kinderverwaarlosing, regsverydeling, die verhindering van polisiebeamptes om hul pligte uit te voer en dwelmgebruik, maar regter Eben Jordaan het gesê hy meen sy is nie ŉ geskikte kandidaat vir tronkstraf nie. Die ma nadat sy gevonnis is. Foto: Mariné Lourens/Maroela Media Die vriendin van die pa het hierop gesê sy stem hoegenaamd nie saam met die vrou se opgeskorte vonnis nie. “Sy moes ook tronkstraf gekry het. Die boodskap wat nou aan die publiek uitgestuur word, is verkeerd. Die boodskap is nou ‘ek is aangerand en dit is hoekom ek sulke dinge doen’. Nou stap sy uit die hof en sy lewe ŉ lekker lewe. En al wat vir haar gesê word, is om dit nie weer te doen nie.” Sy meen dat die ma meer as genoeg geleentheid gehad het om alarm te maak oor wat in die huis gebeur het of om hulp te vra. “Sy het hoeveel kere geleenthede buite gehad waar sy om hulp kon gevra het; sy het nooit nie. Sy kon ŉ briefie vir ŉ kassiere gegee het waarop staan ‘help’. Enigiemand kan ‘help’ skryf. Die boodskap wat uitgestuur word, is vir my heeltemal onaanvaarbaar.” Volgens die vriendin het die pa verwag dat hy tronkstraf opgelê sou word en kom sy vonnis dus nie vir hom as ŉ verrassing nie. “Hy het geweet hy gaan ŉ lang vonnis kry. Ons het maar net heeltyd vir hom gesê wees sterk. Want wat anders kan mens vir hom sê? Hy voel ook net sy het te lig afgekom van die hele storie.” Die pa het nadat hy gevonnis is en by die trappe afgelei is op pad hofselle toe gesê hy sal appèl teen die vonnis aanteken. “Ja, hy het gekry wat hy verdien. Sy het nie,” het die vriendin gesê. Phindi Louw-Mjonondwane, woordvoerder van die Nasionale Vervolgingsgesag (NVG), het na afloop van die vonnisverrigtinge gesê die NVG is tevrede met die vonnisse wat die twee beskuldigdes opgelê is. “Ons glo die vonnis stuur ŉ sterk boodskap uit aan ouers wat hul kinders verwaarloos,” het sy gesê.